Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την τροποποίηση της οδηγίας 82/714/ΕΟΚ της 4ης Οκτωβρίου 1982 περί θεσπίσεως τεχνικών προδιαγραφών για τα πλοία εσωτερικής ναυσιπλοΐας»

(98/C 157/05)

Στις 2 Φεβρουαρίου 1998 και σύμφωνα με το άρθρο 75 της Συνθήκης ΕΚ το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 11 Μαρτίου 1998 με βάση σχετική έκθεση του κ. Kielman.

Κατά την 353η σύνοδο ολομέλειάς της (συνεδρίαση της 25ης Μαρτίου 1998), η Οικονομική και Κοινωνική Επιτροπή υιοθέτησε με 101 ψήφους υπέρ, 1 κατά και 2 αποχές την ακόλουθη γνωμοδότηση.

1. Η πρόταση της Επιτροπής

1.1. Βασικός σκοπός της παρούσας πρότασης είναι η προσαρμογή της οδηγίας 82/714/ΕΟΚ της 4ης Οκτωβρίου 1982 στην επικαιρότητα με βάση την τεχνική πρόοδο που έχει επιτευχθεί, προκειμένου να βελτιωθεί η ασφάλεια και να ενισχυθούν οι πλωτές μεταφορές οι οποίες αποτελούν έναν τρόπο μετακίνησης ιδιαίτερα φιλικό προς το περιβάλλον.

1.2. Σήμερα, τα πλοία εσωτερικής ναυσιπλοΐας υπάγονται σε διάφορα καθεστώτα όσον αφορά τις τεχνικές προδιαγραφές που είναι συγκεκριμένα:

1.2.1. Ο αναθεωρημένος κανονισμός για την ναυσιπλοΐα στο Ρήνο, της 1ης Ιανουαρίου 1995, που αποκαλείται «Οι κανόνες του Ρήνου», υιοθετήθηκε από την Κεντρική Επιτροπή για τη ναυσιπλοΐα στο Ρήνο (CCNR). Ο εν λόγω κανονισμός εφαρμόζεται στην περιοχή που καλύπτεται από την αναθεωρημένη σύμβαση του Μάνχαϊμ (1968) και είναι νομικώς δεσμευτικός για τις χώρες που τον υπέγραψαν (Βέλγιο, Γαλλία, Γερμανία, Κάτω Χώρες και Ελβετία).

1.2.2. Η οδηγία 82/714/ΕΟΚ του Συμβουλίου της 4ης Οκτωβρίου 1982. Όπως είναι φυσικό, η οδηγία αυτή δεσμεύει τα κράτη μέλη και πρέπει να ενσωματωθεί στις διατάξεις της νομοθεσίας τους. Εντούτοις, τα κράτη μέλη των οποίων οι εσωτερικές πλωτές οδοί δεν διασυνδέονται με το δίκτυο αυτό μπορούν να εξαιρέσουν τα πλοία που χρησιμοποιούν τις εν λόγω πλωτές οδούς από τις διατάξεις της οδηγίας. Το εν λόγω διεθνές δίκτυο εσωτερικών πλωτών οδών εκτείνεται σε έξι μόνο κράτη μέλη, δηλαδή Αυστρία, Βέλγιο, Γαλλία, Γερμανία, Κάτω Χώρες και Λουξεμβούργο.

1.2.3. Υπάρχουν οι συστάσεις της Οικονομικής Επιτροπής των Ηνωμένων Εθνών για την Ευρώπη (ΗΕ-ΟΕΕ). Οι συστάσεις αυτές, που ισχύουν για την περιοχή εκτός Ευρωπαϊκής Ένωσης και που μνημονεύονται στο παράρτημα του ψηφίσματος αριθ. 17 (της 14ης Οκτωβρίου 1981) της ομάδας «Μεταφορές δια των εσωτερικών πλωτών οδών» δεν είναι μεν νομικώς δεσμευτικές, αλλά μπορεί να υιοθετηθούν.

1.3. Υπάρχουν επίσης διαφορές όσον αφορά το τεχνικό επίπεδο το οποίο απαιτούν οι ρυθμίσεις που κατονομάζονται στο σημείο 2.2. Το αποτέλεσμα είναι ότι, παρά την ύπαρξη ενός διεθνούς δικτύου εσωτερικών πλωτών οδών το οποίο από την κατασκευή του διαύλου Ρήνου-Μάιν, το 1992, διασυνδέει τη Μαύρη με τη Βόρεια Θάλασσα, δεν έχουν θεσπιστεί ακόμη κοινοί κανόνες για τα πλοία τα οποία κινούνται μέσω αυτού του δικτύου εσωτερικών πλωτών οδών.

1.4. Για το λόγο αυτό επείγει να εκσυγχρονιστούν οι τεχνικές προδιαγραφές που θεσπίζονται με την οδηγία 82/714/ΕΟΚ, σύμφωνα με τους πλέον πρόσφατους κανόνες για τον Ρήνο. Όντως, οι κανόνες αυτοί αντιπροσωπεύουν τα περισσότερο σύγχρονα πρότυπα ασφάλειας, η αποτελεσματικότητα των οποίων έχει αποδειχθεί στην πράξη, πράγμα που αποτέλεσε λόγο για την υιοθέτησή τους από την Οικονομική Επιτροπή των Ηνωμένων Εθνών για την Ευρώπη. Εάν αυτό συνδυαστεί με την έγκριση των κοινών τεχνικών προδιαγραφών, τότε μπορεί να δημιουργηθεί μια ενιαία αγορά για τις εσωτερικές πλωτές μεταφορές.

1.5. Στον επισυναπτόμενο πίνακα 1 αναφέρεται ποιες τεχνικές προδιαγραφές για την εσωτερική ναυσιπλοΐα θα τεθούν σε ισχύ με την προτεινόμενη μεταρρύθμιση και ποιο είδος επιθεωρήσεων θα πραγματοποιείται. Στις μεταβατικές ρυθμίσεις αναφέρεται πότε θα πρέπει όλα τα πλοία να πληρούν τις προδιαγραφές. Τέλος, κάθε πλοίο που κινείται στις αναφερόμενες εσωτερικές πλωτές οδούς θα φέρει κοινοτικό πιστοποιητικό και, κατ' αυτόν τον τρόπο, θα έχει υλοποιηθεί η ενιαία αγορά.

2. Γενικές παρατηρήσεις

2.1. Με την υλοποίηση των προτεινόμενων μέτρων θα βελτιωθεί η ασφάλεια των μεταφορών δια των εσωτερικών πλωτών οδών, θα καθιερωθεί ένα συνεκτικό σύνολο τεχνικών προδιαγραφών για την εσωτερική ναυσιπλοΐα στην Ευρωπαϊκή Ένωση και θα προωθηθεί η εναρμόνιση σε πανευρωπαϊκή κλίμακα.

2.2. Όσον αφορά την εναρμόνιση σε πανευρωπαϊκή κλίμακα, οι συνδεδεμένες χώρες οι οποίες έχουν πρόσβαση στο κοινοτικό δίκτυο εσωτερικών πλωτών οδών (Βουλγαρία, Τσεχία, Ουγγαρία, Πολωνία, Ρουμανία και Σλοβακία) θα οφείλουν να τηρούν τους κανόνες της αναθεωρημένης οδηγίας.

2.3. Κατ' αυτόν τον τρόπο θα διευκολυνθούν οι μεταφορές δια των εσωτερικών πλωτών οδών, θα υπάρξει μια μετατόπιση των μεταφορών στην εσωτερική ναυσιπλοΐα και θα επιτραπεί ο καλύτερος έλεγχος της προβληματικής του περιβάλλοντος, λόγω του φιλοπεριβαλλοντικού χαρακτήρα αυτού του είδους μεταφοράς.

3. Ειδικές παρατηρήσεις

3.1. Σημασία έχει ότι και τα επιβατηγά πλοία που έχουν κατασκευαστεί για να μεταφέρουν περισσότερους από 12 επιβάτες θα συμπεριληφθούν στο πεδίο εφαρμογής της τροποποιούμενης οδηγίας, ενώ το ίδιο ισχύει και για τα πλωτά εργοτάξια και τις πλωτές εγκαταστάσεις. Όλα αυτά πρέπει να γίνουν σύμφωνα με τις προϋποθέσεις που αναφέρονται στο άρθρο 8 παρ. 4 της τροποποιημένης οδηγίας.

3.2. Τα πλοία ανοικτής θαλάσσης δεν εμπίπτουν στο πεδίο εφαρμογής της τροποποιημένης οδηγίας, υπό τον όρο ότι είναι εφοδιασμένα με τα απαραίτητα πιστοποιητικά.

3.3. Ένα σημαντικό πρόσθετο πλεονέκτημα που προσφέρουν οι εναρμονισμένες τεχνικές προδιαγραφές είναι ότι η εσωτερική ναυσιπλοΐα καθώς και άλλες επιχειρήσεις που αναλαμβάνουν υπεργολαβίες στον τομέα αυτό θα μπορούσαν να δημιουργήσουν μια μεγάλη εσωτερική αγορά, ενώ παράλληλα θα ενισχυθεί η εναρμόνιση των όρων ανταγωνισμού στην εσωτερική αγορά πλωτών μεταφορών.

4. Συμπεράσματα

4.1. Η Οικονομική και Κοινωνική Επιτροπή συμφωνεί με την πρόταση τροποποίησης της οδηγίας 82/174/ΕΟΚ της 4ης Οκτωβρίου 1982 με βάση τα προαναφερθέντα σημεία αναφοράς. Αντιλαμβάνεται δε την ιδιαίτερη σημασία που έχει η εναρμόνιση του κλάδου της εσωτερικής ναυσιπλοΐας, που αποτελεί σημαντικό τμήμα της αγοράς μεταφορών.

4.2. Η ΟΚΕ καλεί επειγόντως την Επιτροπή να καταστήσει σαφείς τις συνέπειες που θα έχει η εναρμόνιση της εσωτερικής ναυσιπλοΐας και να παροτρύνει τη συμμετοχή όλων των ενδιαφερομένων, συμπεριλαμβανομένων και των κοινωνικών εταίρων.

Βρυξέλλες, 25 Μαρτίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

>ΘΕΣΗ ΠΗΝΑΚΑ>